曾几
赠阎德夫参议
阎公才气人无敌，列星官曹声藉藉。
青云垂上却回头，笑说乡邦富泉石。
问君功业男儿事，禹重寸阴轻尺璧。
及身强健不勉旃，汲汲东皋恐非策。
答云种木须十年，种得成阴已头白。
是以江滨五亩园，拄杖芒鞋日经画。
即今台榭数十处，花竹谁能计千百。
是中便足了一生，颇觉轩裳总无益。
我闻此语为惊叹，耆境之间真迫窄。
元无三径可就荒，乃知贫过陶彭泽。
想君舒啸东皋上，不但渊明心莫逆。
神交又得王无功，一饭何尝留俗客。
未妨献纳云台表，著绣昼行寻履迹。
会当称是好林塘，门对诸峰一区宅。